KIRJALLINEN KYSYMYS P-1117/02

esittäjä(t): Dana Scallon (PPE-DE) komissiolle

(15. huhtikuuta 2002)

Aihe: Asetuksen 2396/2001 EY mukainen nuorten purjojen vähittäismyynti

Asetuksessa 2396/2001 EY(1) säädetään, että vähittäiskaupassa ei saa myydä nuoria purjoja, joiden läpimitta on alle 8 mm tai muita purjoja, joiden läpimitta on alle 10 mm. Koko määritetään tuotteen varren leventymän yläpuolelta varren poikki mitatun halkaisijan mukaan. Lehtien välissä ei saa olla multaa ja leikkausjäljen on oltava tasainen. Värin tulee olla valkoisesta vihertävänvalkoiseen vähintään kolmasosalla koko pituudesta tai puolella verhotun osan pituudesta. Varhaispurjojen valkoisesta vihertävänvalkoiseen olevan osan on kuitenkin oltava vähintään neljäsosa koko pituudesta tai kolmasosa verhotun osan pituudesta.

Onko komissio tietoinen, että nämä vaatimukset eivät sovi luonnossa kasvaviin purjoihin?

Minulle on kerrottu, että nämä vaatimukset on mahdollista täyttää vain käyttämällä kemiallisia aineita ja että ei ole mahdollista kasvattaa tällaiset vaatimukset täyttävää kasvia käyttämättä huomattavaa määrää kemikaaleja. Mikä on komission kanta tähän ja mitä keinoja on käytettävissä näiden kasvien viljelyssä käytettyjen kemiallisten aineiden määrän arvioimiseksi?

Onko suunnitteilla mitään laadunvalvontaperusteita, joilla voitaisiin arvioida asetuksen 2396/2001 EY täytäntöönpanoa? Kuuluuko niihin tässä tapauksessa näiden kasvien kasvattamisessa käytettyjen kemiallisten aineiden mittaukset?

(1) EYVL L 325, 8.12.2001, s. 11.

Franz Fischlerin komission puolesta antama vastaus

(6. toukokuuta 2002)

Purjojen kaupan pitämiseen sovellettavista vaatimuksista 7 päivänä joulukuuta 2001 annetulla komission asetuksella (EY) N:o 2396/2001 uudistetaan purjojen, munakoisojen ja kesäkurpitsojen laatuvaatimuksista(1) 12 päivänä toukokuuta 1981 annettua komission asetusta (ETY) N:o 1292/81 ja asetuksen (ETY) N:o 1292/81 muuttamisesta 26 päivänä huhtikuuta 1989 annettua komission asetusta (ETY) N:o 1292/81(2). Tämä tarkoittaa, että purjojen kaupan pitämiseen sovellettavat vaatimukset ja yksityiskohtaiset säännöt, joihin parlamentin jäsen kysymyksessään viittaa, ovat olleet voimassa yhteisössä yli 20 vuotta. Lisäksi asetus on laadittu yhdenmukaiseksi Yhdistyneiden Kansakuntien Euroopan talouskomission purjoon sovellettavaksi suosittelemien kansainvälisten vaatimusten kanssa. Tämä suositus on ollut samanlaisena voimassa vuodesta 1970 alkaen.

Komission tietoon ei ole näiden vuosikymmenten kuluessa tullut seikkoja, joilla olisi pyritty todistamaan, että kyseiset vaatimukset olisivat ristiriidassa purjojen luonnollisen kasvutavan kanssa. Koska asetuksen (EY) N:o 2396/2001 säännökset täyttäviä purjoja kasvatetaan huomattavia määriä myös luonnonmukaisesti, komissio on päinvastoin taipuvainen ajattelemaan, että kyseisten sääntöjen täyttäminen ei edellytä merkittävien torjunta-ainemäärien käyttämistä purjonviljelyssä.

Ainoa komissiolle raportoitu tapaus koskee tupakkaripsiäisen torjunnassa ilmenneitä vaikeuksia. Monet tämän tuhohyönteisen torjuntaan mahdollisesti soveltuvista aineista on vedetty (tai vedetään) markkinoilta kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(3) 8 artiklassa mainitun tehoaineiden tutkimisohjelman edistyessä. Yksi asetuksen (EY) N:o 2396/2001 tuomista muutoksista purjojen kaupanpitämissääntöihin yhteisössä koskee nimenomaan tupakkaripsiäisen aiheuttamien vioittumien sallittujen poikkeamarajojen väljentämistä.

Torjunta-aineiden käyttöä purjonviljelyssä säännellään direktiivillä 91/414/EY, jonka mukaan jäsenvaltioiden on säädettävä, että kasvinsuojeluaineita käytetään asianmukaisesti ja direktiivin 4 artiklan mukaisia edellytyksiä noudattaen. Lisäksi yhteisössä tuotettujen ja sinne tuotujen purjojen on täytettävä hedelmien ja vihannesten torjunta-ainejäämien enimmäismäärien vahvistamisesta 23 päivänä marraskuuta 1976 annetun neuvoston direktiivin 76/895/ETY(4) ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 20 päivänä marraskuuta 1990 annetun neuvoston direktiivin 90/642/ETY(5) säännöt. Kyseiset enimmäismäärät on asetettu niin alhaisiksi kuin hyvät maanviljelykäytännöt sallivat ja sellaisiksi, ettei torjunta-aineiden käyttö missään olosuhteissa uhkaa ihmisten tai eläinten terveyttä eikä ympäristöä.

Jäsenvaltiot laativat torjunta-aineiden sallittuja käyttötapoja ja kulloinkin sallittuja annostuksia koskevat säännökset asetuksen (EY) N:o 2396/2001 puitteissa tämän kuitenkaan rajoittamatta edellä mainittujen torjunta-aineita koskevien säännösten soveltamista. Näissä olosuhteissa komissio ei aio ryhtyä purjonviljelyssä käytettäviä torjunta-aineita koskeviin erityistoimenpiteisiin. Jäsenvaltiot valvovat säännöllisesti kyseisten vihannesten torjunta-ainejäämiä muun muassa yhteisön vuosittaisten valvontaohjelmien puitteissa.

(1) EYVL L 129, 15.5.1981.

(2) EYVL L 114, 27.4.1989.

(3) EYVL L 230, 19.8.1991.

(4) EYVL L 340, 9.12.1976.

(5) EYVL L 350, 14.12.1990.